钦定古今图书集成/明伦汇编/闺媛典/第362卷 > 夏沉香
## 钦定古今图书集成/明伦汇编/闺媛典/第362卷 > 夏沉香

按《墨庄漫录》：“熙宁五年，杭州民裴氏妾夏沉香澣衣
井旁，裴之嫡子嬉戏，误堕井而死，其妻诉于州，必以
谓沉香挤之而堕也。州委录参杜子方、司户陈珪、司
理戚秉道三易，狱皆同沉香从杖一百断放。”时陈睦
任本路提刑，举驳不当，劾三掾皆罢。州委秀州倅张
济掬勘，许其狱具，即以才荐，竟论沉香死。故东坡送
《三掾》诗云：“杀人无验终不快，此恨终身恐难了。”其后
睦还京师，久之未有所授，闻庙师邢生颇从仙人游，
能知休咎，乃往见之，即问以未来事，邢拒之弗答，语
所亲曰：“其如沉香何？”睦闻之，悚惧汗下，废食者累日
而卒。凡有刑名之责者，可不慎欤！